b'\n_START_ARTICLE_\nNapakymppi (viihdeohjelma)\n_START_SECTION_\nRakenne\n_START_PARAGRAPH_\nKatsojat voivat ilmoittautua Napakymppiin t\xc3\xa4ytt\xc3\xa4m\xc3\xa4ll\xc3\xa4 lomakkeen, jossa he kuvailevat itse\xc3\xa4\xc3\xa4n ja kumppanilta toivomiaan ominaisuuksia._NEWLINE_Kuhunkin ohjelmaan valitaan kaksi p\xc3\xa4\xc3\xa4kilpailijaa, herra ja neiti X. Heille tietokantaohjelma etsii osallistujien joukosta kolme parhaiten sopivaa kumppania, neidit ja herrat A, B ja C._NEWLINE_Televisioidussa ohjelmassa herra ja neiti X eiv\xc3\xa4t n\xc3\xa4e kumppaniehdokkaitaan. He esitt\xc3\xa4v\xc3\xa4t kysymyksi\xc3\xa4, joihin kumppaniehdokkaat vastaavat. My\xc3\xb6s yleis\xc3\xb6 ja X:n yst\xc3\xa4v\xc3\xa4 p\xc3\xa4\xc3\xa4sev\xc3\xa4t esitt\xc3\xa4m\xc3\xa4\xc3\xa4n kysymyksen. Vastausten pohjalta X valitsee yhden ehdokkaan._NEWLINE_X ja kumppani saavat palkinnoksi matkan, jonka arvo riippuu siit\xc3\xa4, miten l\xc3\xa4helle tietokoneen valintaa X p\xc3\xa4\xc3\xa4tyi. Matkakohde suuntautuu siten kaukomaille, Eurooppaan tai kotimaahan.\n_START_SECTION_\nHistoria\n_START_PARAGRAPH_\nNapakymppi oli MTV:n ohjelmistossa vuosina 1985\xe2\x80\x932002. Vuoteen 1992 asti MTV:ll\xc3\xa4 ei viel\xc3\xa4 ollut omaa kanavaa, vaan sen ohjelmia esitettiin Yleisradion kanavien ohjelmien v\xc3\xa4liss\xc3\xa4. Ohjelma n\xc3\xa4kyi joinakin kausina Yle TV1:ss\xc3\xa4 ja muina kausina TV2:ssa. Vuosina 1993\xe2\x80\x932002 Napakymppi\xc3\xa4 esitettiin MTV:n omalla MTV3-kanavalla. Ohjelma palasi ruutuun syksyll\xc3\xa4 2017 Nelonen-kanavalla._NEWLINE_Ohjelman kulta-aikana 1980-luvun lopulla katsojaluvut kohosivat jopa 2,7 miljoonaan ja sarjan suosiota tutkittin akateemisesti. Alkuper\xc3\xa4isen version aikakaudella Napakympiss\xc3\xa4 ehti vierailla yli 7000 kilpailijaa.\n_START_SECTION_\nMuut esiintyj\xc3\xa4t\n_START_PARAGRAPH_\nJuontajan lis\xc3\xa4ksi Napakympiss\xc3\xa4 on pianisti, joka luo tunnelmaa soittamalla melodioita. MTV:n ja MTV3:n aikakaudella pianistina toimi Kaj Wessman, joka tunnettiin lempinimell\xc3\xa4 Kaitsu. Kes\xc3\xa4ll\xc3\xa4 2001 h\xc3\xa4net korvattiin Kaisa Siiralan b\xc3\xa4ndill\xc3\xa4, jolloin h\xc3\xa4nen lis\xc3\xa4ksi esiintyiv\xc3\xa4t Varre Vartiainen ja Pasi Lehtinen. Nelosen versiossa pianoa soittaa Lenni-Kalle Taipale. _NEWLINE_Vuosina 2001\xe2\x80\x932002 Napakympiss\xc3\xa4 n\xc3\xa4htiin toisena juontajana Jonna Kantola. H\xc3\xa4net tunnetaan my\xc3\xb6s laulajana ja n\xc3\xa4yttelij\xc3\xa4n\xc3\xa4. Vuodesta 2017 alkaen ohjelmassa on ollut uusi osio, jossa kysymysten j\xc3\xa4lkeen Niina Lahtinen kommentoi kumppaniehdokkaita.\n_START_SECTION_\nMuuta\n_START_PARAGRAPH_\nKari Salmelaisen on kertonut, ett\xc3\xa4 Napakympin ansiosta Suomeen on saatu useita aviopareja ja j\xc3\xa4lkikasvuakin. Toisaalta muutama valitsematta j\xc3\xa4\xc3\xa4nyt kilpailija masentui niin, ett\xc3\xa4 riisti itselt\xc3\xa4\xc3\xa4n hengen._NEWLINE_Yhteen saatettujen kilpailijoiden kanssak\xc3\xa4yminenk\xc3\xa4\xc3\xa4n ei aina sujunut. Matkoilla ongelmia saattoivat aiheuttaa alkoholink\xc3\xa4ytt\xc3\xb6 ja puutteellinen kielitaito._NEWLINE_Napakymppi nauhoitettiin jopa puoli vuotta etuk\xc3\xa4teen, mist\xc3\xa4 seurasi lapsuksia. Toukokuussa 1986 Salmelaisen onnistui kehua kohdekaupungiksi arvottua Kiovaa osuvasti "loistavaksi kaupungiksi", vaikka kaikki katsojat tiesiv\xc3\xa4t aivan sen l\xc3\xa4hettyvill\xc3\xa4 edellisell\xc3\xa4 viikolla tapahtuneen T\xc5\xa1ernobylin ydinvoimalaonnettomuuden. Toisena k\xc3\xb6mm\xc3\xa4hdyksen\xc3\xa4 Kari Salmelainen ehti viel\xc3\xa4 puhua Neuvostoliitosta siit\xc3\xa4 huolimatta, ett\xc3\xa4 todellisuudessa valtio oli jo lakannut olemasta vuonna 1991._NEWLINE_Vuonna 2011 Kari Salmelainen yritti tuoda Napakympin uudelleen televisioon netti-tv:ss\xc3\xa4 nimell\xc3\xa4 Broken Hearts Inn (S\xc3\xa4rkyneiden syd\xc3\xa4nten majatalo), jota esitti Salmelaisen oma tv-kanava Seniori TV. Ohjelma alkoi lokakuussa 2011.\n_START_SECTION_\nParodioita Napakympist\xc3\xa4\n_START_PARAGRAPH_\nHuumoriyhtye Lapinlahden Linnut on tehnyt viihdesarjassa Seitsem\xc3\xa4n kuolemansynti\xc3\xa4 Napakymppi-ohjelmaa parodioivan sketsin "Napalanko". Sketsiss\xc3\xa4 Heikki "Hiski" Salomaa esitti Kari Salmelaista, Pekka Hedkrok ohjelman pianistia ja Timo Er\xc3\xa4nk\xc3\xb6 herra X:\xc3\xa4\xc3\xa4, joka kysyi kysymyksi\xc3\xa4 Mikko Kivisen, Markku Toikan ja Tapio Liinojan esitt\xc3\xa4milt\xc3\xa4 mets\xc3\xa4miehilt\xc3\xa4._NEWLINE_Suomen MAD -lehden numerossa 3/1987 oli Napakympist\xc3\xa4 sarjakuvaparodia nimelt\xc3\xa4 Napalankokimppa._NEWLINE_Matti Ij\xc3\xa4ksen televisioelokuvan Kolme y\xc3\xb6t\xc3\xa4 (1989) alussa tapahtumapaikkana on Napakymppi\xc3\xa4 muistuttavan ohjelman kuvaustilanne, juontajana Aake Kalliala._NEWLINE_Kummelin viidennen kauden kolmannessa jaksossa (1999) n\xc3\xa4htiin parodia nimelt\xc3\xa4 Rapakymppi, jonka juontajana oli Eero Kakko (Olli Keskinen) ja p\xc3\xa4\xc3\xa4kilpailijana Neiti \xc3\x85 (Mari Turunen)._NEWLINE_Metalliyhtye Stam1na parodioi vuoden 2008 L\xc3\xa4\xc3\xa4ke-musiikkivideollaan Napakymppi\xc3\xa4. Siin\xc3\xa4 juontajaa esitt\xc3\xa4\xc3\xa4 Kaarle Viikate ja neiti X:\xc3\xa4\xc3\xa4 Rakel Liekki._NEWLINE_Putous-ohjelman kuudennen kauden nelj\xc3\xa4nness\xc3\xa4 jaksossa (2014) oli parodia Napakympist\xc3\xa4. Parodian j\xc3\xa4lkeen Putouksessa oli vieraana Kari Salmelainen, joka kettuili juontaja Heikki Paasoselle. My\xc3\xb6s kahdeksannen kauden kolmannen jakson (2017) sketsihahmokilpailussa oli parodia nimelt\xc3\xa4 Karikymppi, jossa juontaja Roope Salminen imitoi Salmelaista ja p\xc3\xa4\xc3\xa4kilpailijana oli Minka Kuustosen esitt\xc3\xa4m\xc3\xa4 sketsihahmo "Ratiomies" Murosen Kari._NEWLINE_Rap-duo Himmeet kuviot parodioi Napakymppi\xc3\xa4 vuoden 2015 musiikkivideollaan Hypp\xc3\xa4\xc3\xa4 mun kyytiin, jossa juontajana esiintyi M\xc3\xa4kki ja pianonsoittajana Kube.'